b"\n_START_ARTICLE_\n\xc3\x81ngel Ganivet Garc\xc3\xada\n_START_SECTION_\nRessenya biogr\xc3\xa0fica\n_START_PARAGRAPH_\nNascut en una fam\xc3\xadlia de classe mitjana, el seu pare mor\xc3\xad quan tenia nou anys. A l'edat de deu anys, una fractura estigu\xc3\xa9 a punt de provocar que perd\xc3\xa9s una cama; posant en perill la seva vida, es neg\xc3\xa0 a l'amputaci\xc3\xb3 i, despr\xc3\xa9s d'anys de rehabilitaci\xc3\xb3, aconsegu\xc3\xad no quedar-se coix. _NEWLINE_Amb el retard per aquesta convalesc\xc3\xa8ncia, inici\xc3\xa0 els seus estudis cursant entre 1880 i 1890 el batxillerat i les carreres de Dret i Filosofia i Lletres, en les quals aconsegu\xc3\xad sempre notes excel\xc2\xb7lents. _NEWLINE_El 1888 comen\xc3\xa7\xc3\xa0 el doctorat a Madrid; es doctor\xc3\xa0, amb nota excel\xc2\xb7lent i un premi extraordinari, amb La importancia de la lengua s\xc3\xa1nscrita, despr\xc3\xa9s que no li fos acceptada una altra tesi titulada Espa\xc3\xb1a filos\xc3\xb3fica contempor\xc3\xa1nea. _NEWLINE_Es present\xc3\xa0 a les oposicions al Cuerpo de Archivos, Bibliotecas y Museos, les quals guany\xc3\xa0, i fou destinat a la biblioteca del Ministeri de Foment a Madrid. _NEWLINE_S'integr\xc3\xa0 a poc a poc al m\xc3\xb3n literari madrileny, assistint a l'Ateneo i a diverses tert\xc3\xbalies liter\xc3\xa0ries. Inici\xc3\xa0 una relaci\xc3\xb3 d'amistat amb Miguel de Unamuno el 1891, quan estudiaren junts per a les oposicions a c\xc3\xa0tedra de grec (que Unamuno aconseguiria per Salamanca i Ganivet perdria per Granada)._NEWLINE_El 1892 conegu\xc3\xa9 n'Amelia Rold\xc3\xa1n Llanos, de qui s'enamor\xc3\xa0 tot i que no acabaren casant-se per raons desconegudes. De la seva relaci\xc3\xb3, en nasqueren dos fills: Natalia, que mor\xc3\xad al cap de poc de n\xc3\xa9ixer, i \xc3\x81ngel Trist\xc3\xa1n. _NEWLINE_El maig d'aquest mateix any, Ganivet guany\xc3\xa0 amb el n\xc3\xbamero u unes oposicions al cos consular i fou nomenat vicec\xc3\xb2nsul a Anvers, c\xc3\xa0rrec del qual prengu\xc3\xa9 possessi\xc3\xb3 el juliol; pass\xc3\xa0 quatre anys a la ciutat belga, i durant aquest temps, es form\xc3\xa0 intel\xc2\xb7lectualment: lleg\xc3\xad, aprengu\xc3\xa9 idiomes, aprengu\xc3\xa9 a tocar el piano i comen\xc3\xa7\xc3\xa0 a escriure. D'altra banda, la seva relaci\xc3\xb3 amb Amelia es deterior\xc3\xa0._NEWLINE_El 1895 fou ascendit a c\xc3\xb2nsol i destinat a Helsingfors (H\xc3\xa8lsinki). En els dos anys i escaig que pass\xc3\xa0 a Finl\xc3\xa0ndia produ\xc3\xad la major part de la seva obra liter\xc3\xa0ria. La seva estada acab\xc3\xa0 quan el cos diplom\xc3\xa0tic suprim\xc3\xad el consolat per l'escassa activitat comercial. _NEWLINE_Prengu\xc3\xa9 possessi\xc3\xb3 del consolat de Riga el 1898. All\xc3\xa0, fruit d'una crisi espiritual, sense la seva amant, sol, caigu\xc3\xa9 en una profunda depressi\xc3\xb3 que el port\xc3\xa0 a su\xc3\xafcidar-se tirant-se a l'aigua des d'un vaixell (despr\xc3\xa9s d'haver estat salvat en un primer intent)."